Мээнин чайкалышы
Мээнин чайкалышы – кырсыктын кесепетинен мээнин жабыркашы. Мында мээ заты бузулбайт, бирок нерв клеткаларынын иштеши убактылуу бузулуп, мээнин айрым бөлүктөрүнүн байланышы үзүлөт да, анын функциясынын бузулушу байкалат. Баш сөөк көңдөйүндө басым көбөйүп, мээ заттарынын физикалык-химиялык касиеттери өзгөрүлөт. Жеңил түрүндө адам бир аз эстен танат. Эсине келгенде кускусу келип, жүрөгү айланат, башы ооруйт. Катуу болгондо өңү кубарат, тамырдын кагышы басаңдайт же ылдамдайт, алы кетип, башы ооруп, айланат, кырсыктын алдындагы окуялар эсинде калбайт. Мээ катуу урунганда баш сөөк көңдөйүнө кан куюлса, далайга эстен танып, дем алуу, жүрөктүн иши начарлайт, уйку басышы мүмкүн. Мындай абал 1–2 жумадан кийин акырындык менен жоголот. Дарылоодо тынч жаткырып, уктатуучу, тынчтандыруучу жана башка дарылар берилет. 
Ден соолук

Колдонулган адабияттар
 “Кыргызстан” улуттук энциклопедиясы: 5-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. илл. ISBN 978 9967-14-111 -7